रामलीला मैदान से PM मोदी का AAP पर हमला, कहा- इन 'नाकाम-पंथियों' ने आम आदमी की छवि को बदनाम किया  
दिल्ली के रामलीला मैदान में पीएम मोदी की मेगा रैली
आम आदमी पार्टी को बताया 'नाकाम-पंथी'
वंशवाद की राजनीति को लेकर कांग्रेस को भी घेरा
उन्होंने आरोप लगाया कि ये लोग नई व्यवस्था देने आए थे, लेकिन खुद ही अव्यवस्था-अराजकता का दूसरा नाम बन गए. इन लोगों ने पहले हर किसी को अनाप-शनाप कहा और फिर घुटनों के बल चलकर माफी मांग ली. इन लोगों ने अपनी व्यक्तिगत महत्वाकांक्षा के लिए हर बात से यू-टर्न लेने का काम किया.
इसके अलावा पीएम मोदी ने रैली के दौरान कांग्रेस समेत कई पार्टियों पर वंशवाद को बढ़ावा देने का आरोप लगाया. पीएम मोदी ने कांग्रेस पर वंशवाद को बढ़ावा देने का आरोप लगाया. साथ ही कहा कि दिल्ली में दीक्षित वंश, हरियाणा में हुड्डा वंश से लेकर भजन लाल जी और बंसी लाल जी तक, सिर्फ वंशवाद की ही सियासत चल रही है. उधर, पंजाब में बेअंत सिंह परिवार, राजस्थान में गहलोत और पायलट परिवार, मध्य प्रदेश में सिंधिया, कमलनाथ और दिग्विजय जी वंशवाद का नारा बुलंद कर रहे हैं. पीएम मोदी ने कहा कि वंशवाद की ये विकृति कांग्रेस के साथ दूसरे महामिलावटी दलों में भी फैली हुई है.
पीएम मोदी ने कहा कि जम्मू कश्मीर में अब्दुल्ला वंश और मुफ्ती वंश चल रहा है. यूपी में मुलायम सिंह जी तो बिहार में लालू जी के परिवार के नाम पर ही पार्टियां चल रही हैं. उन्होंने कहा कि महाराष्ट्र में पवार वंश तो कर्नाटक में देवेगौड़ा जी का वंशवाद फल फूल रहा है. तमिलनाडु में करुणानिधि जी का वंश राजनीतिक धुरी तो आंध्र प्रदेश में नायडू जी भी उसी वंशवाद का झंडा उठाए हुए हैं.